钦定古今图书集成/明伦汇编/官常典/第611卷 > 召信臣
## 钦定古今图书集成/明伦汇编/官常典/第611卷 > 召信臣

按《汉书循吏传》：“信臣字翁卿，九江寿春人也。以明经
甲科为郎，出补糓阳长，举高第，迁上蔡长。其治视民
如子，所居见称述。超为零陵太守，病归。复征为谏议
大夫，迁南阳太守，其治如上蔡。信臣为人勤力有方
略，好为民兴利，务在富之。躬耕劝农，出入阡陌，止舍
离乡亭，稀有安居时行视郡中水泉，开通沟渎，起水”
门提阏凡数十处，以广溉灌，岁岁增加，多至三万顷，
民得其利，蓄积有馀。信臣为民作《均水约》束，刻石立
于田畔，以防分争；禁止嫁娶，送终奢靡，务出于俭约府县吏家子弟好游敖，不以田作为事，辄斥罢之，甚
者案其不法，以视好恶。其化大行，郡中莫不耕稼力
田，百姓归之，户口增培，盗贼狱讼衰止，吏民亲爱信
臣，号之曰“召父。”荆州刺史奏信臣为百姓兴利，郡以
殷富，赐黄金四十斤。迁河南太守，治行常为第一，复
数增秩赐金。竟宁中，征为少府，列于九卿。奏请上林
诸离远宫馆希幸御者，勿复缮治共张。又奏省乐府
黄门倡优诸戏，及宫馆兵弩什器，减过大半。太官园
种冬生葱韭菜茹，覆以屋庑，昼夜㸐蕴火，待温气乃
生。信臣以为此皆不时之物，有伤于人，不宜以奉供
养，及它非法食物，悉奏罢，省费岁数千万。信臣年老，
以官卒。元始四年，诏书祀百辟卿士有益于民者，蜀
郡以文翁，九江以召父应诏书。岁时郡二千石率官
属行礼，奉祠信臣冢，而南阳亦为立祠。